
Komplemen-tér

Kulcsszavak: komplementer; környezet; természetes; mesterséges; ellentét
Dolgozatom szinte teljes egészében saját tapasztalatokon alapul. Az adott tervezési helyszín erős karakteréből kiindulva (egy üresen álló kazánház, amely egy budai háztömb dzsungelszerű belső kertjében áll), magányos sétákon és a fotózáson keresztül szerettem volna elmélyülni a természet és az épített környezet különböző kapcsolódási módjaiban. A rengeteg fényképemet otthon sokáig pakolgattam, párokba állítottam, sorokba rendeztem. Az így talált összefüggést, gondolatot ezután absztraháltam, és egy fa-gipsz makettsorozatban próbáltam a lehető legjobban bemutatni. Visszatérve a feladathoz, az épületnek javasoltam egy általam helyesnek gondolt funkciót, de a felújítás kivitelezésének pontos meghatározása helyett a tervet, mint illusztrációt, a kutatási fázisban talált összefüggés még érthetőbb bemutatására használtam fel, amihez a kötelezően leadandó tervrajzok mellé a részletekről festményeket készítettem. Így a dolgozat végső formájában nem egy négyzetcentiméterre kitalált, kész épületet mutat a lakóközösségnek, hanem a tömbbelső jelenlegi állapotának értékeit szeretné kiemelni, ismertetni. Úgy gondolom, ez megfelelő mód lehet arra, hogy a lakók ténylegesen elkezdjenek foglalkozni a belső kert kérdésével, és elinduljon a felújítás folyamata.



